Imtella' April 26, 2021 - Aġġornata 26 Ta' April, 2021 3:45pm Fi Florida, familja qed tiġi mixlija li biegħet eluf ta' flixken b'likwidu industrijali tossiku bħala 'kura mirakoluża' għall-coronavirus. Mark Grenon li għandu 62 sena u wliedu Jonathan, Jordan u Joseph allegatament daħlu aktar minn €1 miljun billi biegħu dak li kienu jsejħulu bħaal "Miracle Mineral Solution". Huma kienu jsostnu li dan il-prodott seta' jfejjaq diversi mard fosthom il-kanċer, il-malarja u l-COVID-19. Minn investigazzjoni li saret, irriżulta li dan il-likwidu kien 'chlorine dioxide', li ħafna draba jintuża għat-trattament tal-ilma industrijali u jista' saħansitra joqtol jekk jinxtorob. L-awtoritajiet tal-pajjiż ma approvawx din is-sustanza għal użu meidku u qalu li hija perikoluża. Wissew lin-nies biex ma jużawhiex għall-ebda raġuni. Dokumenti tal-qorti juru li s-sustanza kienet qed tinbiegħ u tiġi rreklamata minn knisja li mhix reliġjuża li ġġib l-isem Genesis II Church of Health and Healing, u li tagħha Mark Grenon huwa arċisqof. Minkejja li l-awtoritajiet ordnawlhom iwaqqfu l-bejgħ ta' dan il-prodott fil-bidu tax-xahar, huma baqgħu għaddejjin. Il-familja Grenon qed tiġi mixlija bi frodi u li kisru l-ordnijiet ċivili tal-qorti u qed iħabbtu wiċċhom ma' piena ta' għomor il-ħabs.